Ser niltaqgħu għada fil-Kunsill Ewropew (Art. 50) biex niffinalizzaw u nifformalizzaw l-eżitu tan-negozjati tal-Brexit. Fil-bidu nett ta' dawn it-taħdidiet, kważi sentejn ilu, qbilna dwar il-linji gwida tan-negozjati tal-UE27. Dawn stabbilixxew l-objettivi segwenti: li jiġu minimizzati l-inċertezza u t-tfixkil ikkawżati mill-Brexit għaċ-ċittadini, in-negozji u l-Istati Membri tagħna; li nsibu soluzzjoni għall-istatus taċ-ċittadini tal-UE li jgħixu, jaħdmu u jistudjaw fir-Renju Unit b'garanziji reċiproki; li niżguraw li r-Renju Unit jonora l-impenji u r-responsabbiltajiet finanzjarji kollha; li nevitaw fruntiera fiżika bejn l-Irlanda ta' Fuq u l-Irlanda; li nipprevjenu vojt ġuridiku għall-kumpanniji tagħna. In-negozjatur tal-UE kiseb dawn l-objettivi. Il-Ftehim dwar il-Ħruġ jiżgura li d-drittijiet taċ-ċittadini tagħna jiġu protetti bis-sħiħ, il-proċess ta' paċi fl-Irlanda ta' Fuq ma għandux jiġi affettwat, ir-Renju Unit ser ikompli l-pagamenti tiegħu għall-baġit tal-UE matul il-perijodu ta' transizzjoni u ser tiġi żgurata ċ-ċertezza ġuridika. B'hekk in-negozjatur tagħna rnexxielu jnaqqas ir-riskji u t-telf li jirriżultaw mill-ħruġ tar-Renju Unit mill-Unjoni Ewropea. Id-Dikjarazzjoni Politika tistabbilixxi d-direzzjoni rigward ir-relazzjonijiet futuri. Biħsiebna naħdmu b'mod riżolut sabiex nibnu l-aħjar relazzjoni possibbli mar-Renju Unit wara l-Brexit, bħala ħbieb u sħab. U ser ikollna madwar sentejn biex nelaboraw u naqblu dwar qafas preċiż għal din il-kooperazzjoni. U jekk, minkejja l-aħjar sforzi tagħna, ikollna bżonn aktar żmien biex ninnegozjaw ir-relazzjoni futura, ser ikun possibbli li l-perijodu ta' transizzjoni jiġi estiż għal perijodu ta' mhux aktar minn sentejn. Matul dawn in-negozjati, ħadd ma ried li xi parti toħroġ telliefa. Ilkoll konna qegħdin infittxu ftehim tajjeb u ġust. U nemmen li finalment sibna l-aħjar kompromess possibbli. Fid-dawl ta' dan ta' hawn fuq, ser nirrakkomanda li nhar il-Ħadd napprovaw l-eżitu tan-negozjati tal-Brexit. U minkejja li ħadd mhu ser ikollu għalfejn ikun ferħan dakinhar, hemm ħaġa waħda li nixtieq nisħaq fuqha: f'dan il-mument kritiku, l-UE27 għaddew mit-test tal-unità u tas-solidarjetà. Il-laqgħa tas-27 Mexxej ser tibda fid-09:30 bi skambju ta' fehmiet mal-President tal-Parlament Ewropew Tajani. Imbagħad ser ikollna sessjoni ta' ħidma tal-UE27 biex napprovaw il-Ftehim dwar il-Ħruġ u napprovaw id-Dikjarazzjoni Politika għar-relazzjoni futura. Fl-aħħar nett, ser niltaqgħu mal-Prim Ministru May biex b'mod konġunt nikkunsidraw il-passi li jmiss. Ara l-paġna tal-laqgħa